钦定古今图书集成/明伦汇编/官常典/第310卷 > 韩洄
## 钦定古今图书集成/明伦汇编/官常典/第310卷 > 韩洄

按《唐书韩休传》：“休子洄，字幼深，荫补弘文生。满岁，参
调吏部侍郎。达奚珣以地望抑之，除章怀太子陵令，
无愠容。安禄山乱，家七人遇害，洄避难江南，蔬食不
听乐。乾元中，授睦州别驾，刘晏表为屯田员外郎，知
扬子留后。召拜谏议大夫，与补阙李翰数上章言得
失，擢知制诰。坐与元载善，贬邵州司户参军。德宗即”
位，起为淮南黜陟使，复为谏议大夫。晏被罪，天下钱
谷归尚书省，而省司废，久无纲纪，莫总其任。乃擢洄
户部侍郎，判度支。洄上言：“江淮七监，岁铸钱四万五
千缗输京师，工用运转，每缗度二千，是本倍于子。今
商州红崖冶产铜，而洛源监久废，请凿山取铜，即冶
旧监置十𬬻铸之，岁得钱七万二千缗，度费每缗九
百，则得可浮本矣。江、淮七监，请皆罢。”又言：“天下铜铁
冶乃山泽利，当归王者，请悉隶盐铁使。”从之。复罢省
胥史冗食二千人，积米长安、万年二县，各数十万石，
视年丰耗而发敛焉，故人不艰食。洄与杨炎善，炎得
罪不自安。无何，兄滉子皋上疏理炎罪，帝意洄教之，
贬蜀州刺史。兴元元年入为兵部侍郎，转京兆尹，贞
元十年终国子祭酒，赠户部尚书。